**ΔΕΛΤΙΟ ΤΥΠΟΥ**

Παιδιά «θαύματα», νέοι άνθρωποι και σημαντικές προσωπικότητες, ανάμεσα τους η Καθηγήτρια του Εθνικού Μετσόβιου Πολυτεχνείου Τώνια Μοροπούλου, που διακρίθηκαν για τα επιτεύγματα τους σε διαφορετικούς τομείς δράσης και προσφοράς στην ανθρωπότητα και τον Πολιτισμό, τιμήθηκαν το Σάββατο 9 Νοεμβρίου για το έργο τους, από τα διεθνή βραβεία Giuseppe Sciacca 2019, έναν από τους μεγαλύτερους θεσμούς παγκοσμίως που στηρίζεται στις αρχές του εθελοντισμού, στις αξίες και τα ιδεώδη, στην αγάπη και την φιλία των λαών.

Η λαμπρή τελετή της 18ης απονομής των Διεθνών Βραβείων έλαβε χώρα στην αίθουσα τελετών του Πανεπιστημίου Pontificia Urbaniana στην πόλη του Βατικανό, παρουσία του Καρδιναλίου Leo Burke, του Δ.Σ. και της Γεν. Γραμματέως της Επιτροπής των Βραβείων Δρ. Βασιλικής Μπαφατάκη, του Πρύτανη του Εθνικού Μετσόβιου Πολυτεχνείου καθηγ. κ. Ανδρέα Μπουντουβή και του Προέδρου του Περιφ. Τμήματος Τ.Ε.Ε. Δωδεκανήσου κ. Αντώνη Γιαννικουρή.

Το βραβείο Επιστήμης για την Αποκατάσταση Μνημείων, που δίδεται για πρώτη φορά από τα βραβεία G. Sciacca, απονεμήθηκε στην Πρόεδρο της Αντιπροσωπείας του Τ.Ε.Ε. καθηγήτρια και τ. αντιπρύτανη του Ε.Μ.Π. Τώνια Μοροπούλου για την μελέτη και την αποκατάσταση του Ιερού Κουβουκλίου στον Πανίερο Ναό της Αναστάσεως στα Ιεροσόλυμα.

"Το ΕΜΠ και η Ελλάδα βρίσκονται στην διεθνή πρωτοπορία της τεχνογνωσίας και υψηλής τεχνολογίας σήμερα, στην ψηφιακή εποχή όπου η διεπιστημονική μεθοδολογία μας επιτρέπει την εναρμόνιση σε ένα ολοκληρωμένο ψηφιακό μέσο, όλων των δεδομένων της Ιστορικής, Αρχαιολογικής Αρχιτεκτονικής, Γεωμετρικής, Δομοστατικής τεκμηρίωσης και των Υλικών και να τα διαχειριστεί με τρόπο ακριβή τεχνικά, χρονικά και οικονομικά για την επίτευξη της δομικής ακεραιότητας και της προστασίας των μνημείων με αειφορία, καθώς και της ανάδειξης των αξιών τους με απόλυτο σεβασμό". Η κ. Μοροπούλου αναφέρθηκε καθώς και στην "ιδιαίτερη και μοναδική " στιγμή που ανοίχθηκε ο Πανάγιος Τάφος. "Αισθανόμασταν ενώπιος ενωπίω. Αυτός ο Τάφος είναι ζωντανός, είναι ένα μνημείο που μιλάει σε όλη την ανθρωπότητα".

Η καθηγήτρια του Ε.Μ.Π. παραλαμβάνοντας το βραβείο δήλωσε δημόσια, ότι αυτό ανήκει στις τρεις Χριστιανικές Κοινότητες της Ιερουσαλήμ, που η ιστορική τους κοινή απόφαση επέτρεψε να γίνει το έργο, στο Εθνικό Μετσόβιο Πολυτεχνείο, στους επικεφαλής της Διεπιστημονικής Ομάδας της οποίας είχε την τιμή να ηγείται, Ομότιμο Καθηγητή της Σχολής Αρχιτεκτόνων Ακαδημαϊκό κ. Μανώλη Κορρέ, τον καθηγ. της Σχολής Αγρονόμων Τοπογράφων Μηχανικών κ. Ανδρέα Γεωργόπουλο, την καθηγ. της Σχολής Χημικών Μηχανικών κ. Αντ. Μοροπούλου, τον καθηγ. της Σχολής Πολιτικών Μηχανικών κ. Κώστα Σπυράκο, τον Αναπλ. Καθηγ. της Σχολής Πολιτικών Μηχανικών κ. Χάρη Μουζάκη και όλα τα Μέλη της καθώς και στην Ελλάδα, σε όλους τους μηχανικούς, επιστήμονες, τεχνίτες, αναστηλωτές, συντηρητές που μετείχαν στην ομάδα του έργου και δούλεψαν με το μυαλό και τα χέρια τους και κυρίως με την ψυχή τους. [βλ. [Συμμετέχοντες - Αποκατάσταση Ιερού Κουβουκλίου.pdf](https://www.ntua.gr/media/k2/attachments/%CE%A3%CF%85%CE%BC%CE%BC%CE%B5%CF%84%CE%AD%CF%87%CE%BF%CE%BD%CF%84%CE%B5%CF%82_-_%CE%91%CF%80%CE%BF%CE%BA%CE%B1%CF%84%CE%AC%CF%83%CF%84%CE%B1%CF%83%CE%B7_%CE%99%CE%B5%CF%81%CE%BF%CF%8D_%CE%9A%CE%BF%CF%85%CE%B2%CE%BF%CF%85%CE%BA%CE%BB%CE%AF%CE%BF%CF%85.pdf)].

Ο Πρύτανης του Πολυτεχνείου Καθηγητής κ. Ανδρέας Μπουντουβής δήλωσε: “Η απονομή του βραβείου G. Sciacca στην Καθηγήτρια του Ε.Μ.Π. κ. Τώνια Μοροπούλου αποτελεί εξαιρετική αναγνώριση του σημαντικού έργου της αναστήλωσης του Πανάγιου Τάφου. Τιμάται το επίτευγμα μιας μεγάλης διεπιστημονικής ομάδας και προβάλλεται διεθνώς το Ε.Μ.Π.”

Παράλληλα το Βραβείο στην επιστήμη της Αρχαιολογίας απονεμήθηκε στον Αμερικανό Αρχαιολόγο του National Geographic Fredrik Hiebert , για το έργο του ως στρατηγικού εταίρου του Εθνικού Μετσόβιου Πολυτεχνείου καταγράφοντας και παρουσιάζοντας σχετικό ντοκιμαντέρ για το National Geographic. Αναφέρθηκε στη "συγκλονιστική" εμπειρία της συμμετοχής του με την διπλή ιδιότητα του Αρχαιολόγου και Δημοσιογράφου στις εργασίες του Πανάγιου Τάφου. Είπε ότι τη στιγμή του ανοίγματος του Τάφου 2 δισεκατομμύρια τηλεθεατές, συντονίστηκαν μέσω των απευθείας δικών του ανταποκρίσεων.